CHASE ขายไอพีโอเกลี้ยง 562 ล้านหุ้น เดินเครื่อง AMC ครบวงจร
CHASE หุ้น AMC น้องใหม่ป้ายแดง ขายหุ้น IPO จำนวน 562 ล้านหุ้นหมดเกลี้ยง สะท้อนความเชื่อมั่นในการเป็นบริษัทบริหารหนี้สินอย่างครบวงจรที่โดดเด่นในอุตสาหกรรม นำเงินระดมทุนเสริมความแข็งแกร่งและต่อยอดการเติบโตของบริษัทฯ เล็งเทรด SET วันที่ 21 ก.พ.นี้
CHASE หุ้น AMC น้องใหม่ป้ายแดง ขายหุ้น IPO จำนวน 562 ล้านหุ้นหมดเกลี้ยง สะท้อนความเชื่อมั่นในการเป็นบริษัทบริหารหนี้สินอย่างครบวงจรที่โดดเด่นในอุตสาหกรรม นำเงินระดมทุนเสริมความแข็งแกร่งและต่อยอดการเติบโตของบริษัทฯ เล็งเทรด SET วันที่ 21 ก.พ.นี้
16 ก.พ. 2566

นายประชา ชัยสุวรรณ ประธานเจ้าหน้าที่บริหาร บริษัท เชฎฐ์ เอเชีย จำกัด (มหาขน) หรือ CHASE เปิดเผยว่า บริษัทดำเนินขายหุ้นไอพีโอหมดเกลี้ยงจำนวน 562 ล้านหุ้น สะท้อนความเชื่อมั่นในศักยภาพการเติบโต โดยการเข้าระดมทุนในครั้งนี้จะช่วยผลักดันให้กลุ่มบริษัทฯ สามารถเดินหน้าขยายธุรกิจได้อย่างเต็มศักยภาพ พร้อมเสริมความแข็งแกร่ง และต่อยอดการเติบโตของบริษัทฯ อย่างไม่หยุดยั้ง เพื่อตอกย้ำความเป็นผู้นำในการให้บริการจัดการหนี้สินครบวงจรให้กับลูกค้าสถาบันการเงิน
ขณะเดียวกันบริษัทยังคงยึดมั่นในการเป็นที่ปรึกษาและให้ความรู้คู่วินัยในการจัดการภาระหนี้สินสำหรับลูกหนี้อีกด้วย โดยเงินที่ได้จากการระดมทุนประมาณ 1,200 ล้านบาท จะนำไปขยายธุรกิจได้ทันที เพื่อสร้างผลตอบแทนให้แก่นักลงทุนอย่างยั่งยืน
นายพงศ์ศักดิ์ พฤกษ์ไพศาล กรรมการผู้จัดการ บริษัทหลักทรัพย์ กสิกรไทย จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย กล่าวถึงความสำเร็จในการเปิดจองหุ้นครั้งนี้ว่า CHASE เป็นหนึ่งในผู้นำธุรกิจบริหารจัดการสินทรัพย์ด้อยคุณภาพที่มีผลประกอบการแข็งแกร่ง มีศักยภาพในการเติบโตสูง มีจุดแข็งที่โดดเด่นในหลายๆ ด้าน ทั้งความเชี่ยวชาญในการบริหารจัดการพอร์ต NPLs รวมถึงทีมผู้บริหารที่มีประสบการณ์และความชำนาญในธุรกิจมาอย่างยาวนาน ทั้งยังมี Strategic Partner ที่แข็งแกร่งอย่าง RS GROUP จึงทำให้ CHASE เป็นอีกหนึ่งบริษัทที่นักลงทุนให้ความสนใจเป็นอย่างมาก
สำหรับผลประกอบการของ CHASE ในช่วงปี 2562 – 2564 มีอัตราเติบโตเฉลี่ยต่อปี (CAGR) กว่า 10.8% รายได้ส่วนใหญ่มาจากธุรกิจบริหารสินทรัพย์จากการรับซื้อหรือโอน NPL ประมาณ 60% และธุรกิจติดตามทวงถามและเร่งรัดหนี้สินอีกประมาณ 34% ในขณะเดียวกัน กลุ่มบริษัทฯ มีอัตรากำไรสุทธิที่ปรับตัวสูงขึ้น เนื่องจากมีการเติบโตของรายได้ที่เพิ่มขึ้นมากกว่าการเติบโตของต้นทุนการให้บริการและค่าวิชาชีพ
โดยฐานะทางการเงินของกลุ่มบริษัทฯ ณ ไตรมาส 3/2565 กลุ่มบริษัทฯ มีสินทรัพย์ 2,875.5 ล้านบาท และอัตราส่วนหนี้สินต่อส่วนของผู้ถือหุ้น (D/E) เท่ากับ 0.4 เท่า ซึ่งรองรับโอกาสในการเข้าซื้อ NPL ของกลุ่มบริษัทฯ ในอนาคต นอกจากนี้ มีมูลหนี้ ที่บริหารอยู่รวมกันกว่า 23,000 ล้านบาท ซึ่งทำให้ CHASE ยังสามารถทำรายได้เติบโตได้อีกมาก